刘基
夏夜台州城中作
江上火云蒸热风，欲雨不雨天梦梦。
良田半作龟兆坼，粳稻日夕成蒿蓬。
去年海贼杀元帅，黎民星散劫火红。
耕牛剥皮作战具，锄犁化尽刀剑锋。
农夫有田不得种，白日惨淡衡茅空。
将军虎毛深玉帐，野哭不入辕门中。
健儿斗死乌自食，何人幕下矜奇功。
今年大军荡淮甸，分命上宰麾元戎。
舞干再见有苗格，山川鬼神当效忠。
胡为旱魃还肆虐，坐令毒沴伤和冲。
传闻逆党尚攻剽，所过丘垅皆成童。
阃司恐畏破和议，斥堠悉罢云边烽。
杀降共说有大禁，无人更敢弯弧弓。
山中悲啼海中笑，蜃气绕日生长虹。
古时东海辟孝妇，草木枯瘁连三冬。
六月降霜良有以，天公未必长瘖聋。
只今幅员广无外，东至日出西太蒙。
一民一物吾肺腑，仁者自是哀鳏恫。
养枭殈凤天所厌，谁能抗疏回宸衷。
夜凉木末挂河汉，海峤月出光玲珑。
仰视皇天转北斗，呜呼愁叹何时终。